钦定古今图书集成/明伦汇编/宫闱典/第103卷 > 许嘉
## 钦定古今图书集成/明伦汇编/宫闱典/第103卷 > 许嘉

按《汉书外戚传》：孝成许皇后，大司马车骑将军平恩
侯嘉女也。元帝悼伤母恭哀后居位日浅而遭霍氏
之辜，故选嘉女以配皇太子。初入太子家，上令中常
侍黄门亲近者侍送，还白太子，懽说状，元帝喜谓左
右：“酌酒贺我”，左右皆称万岁。久之，有一男，失之。及成
帝即位，立许妃为皇后，复生一女，失之。初，后父嘉自
元帝时为大司马车骑将军辅政已八九年矣。及成
帝立，复以元舅阳平侯王凤为大司马大将军，与嘉
并。杜钦以为故事。后父重于帝舅，乃说凤曰：“车骑将
军至贵，将军宜尊重之，敬之，无失其意。盖轻细微眇
之渐，必生乖忤之患，不可不慎。卫将军之日，盛于盖
侯，近世之事，语尚在于长老之耳，唯将军察焉。”久之，
上欲专委任凤，迺策嘉曰：“将军家重身尊，不宜以吏
职自絫。”赐黄金二百斤，以特进侯就朝位。后岁馀薨，
谥曰恭侯。

按《恩泽侯表》：“初元元年，共侯嘉以广汉弟子中常侍
绍侯。二十二年薨。河平二年，严侯况嗣。鸿嘉二年，质
侯旦嗣。二十九年薨。建国四年，侯敬嗣。王莽败，绝。